በኢትዮዽያና ግብጽ ያለው ዝምድና ፍቺ እንደሌለው ጋብቻ ነው – በኢትዮዽያ የግብፅ አምባሳደር አቡበከር ሃፍነይ ሰኢድ
በኢትዮዽያና ግብጽ ያለው ዝምድና ፍቺ እንደሌለው ጋብቻ ነው  ሲሉ በኢትዮዽያ የግብፅ አምባሳደር አቡበከር ሃፍነይ ሰኢድ ለግብጹ አልምሰሪ አልዮም ጋዜጣ ገልጸዋል፡፡የኢትዮዽያና ግብፅ ታሪካዊ፣ ዲፕሎማሲያዊ ግንኙነት ዘመን የማይሽረው ዝንተ ዓለማዊ ነው ያሉት አምባሳደር አቡበከር ሃፍነይ ሰኢድ በተለይም በአሁኑ ወቅት የሁለቱ ሃገራት ግንኙነት ወደ ከፍተኛ ደረጃ መሸጋገሩን ነው የገለጹት፡፡በቅርቡ ጠቅላይ ሚኒስትር ሃይለማርያም ደሳለኝ የሱዳኑ ፕሬዚዳንት ኦማር ሃሰን አልበሽር እና የግብፁ ፕሬዚዳንት አልሲሲ በአዲስ አበባ ተገናኝተው ያደረጉት ውይይት ሶስቱ ሃገራት የተዋሃደ ኢኮኖሚ ለመገንባት የሚያስችላቸውን መሰረት ለመጣል እንዳስቻለ የጠቆሙት አምባሳደሩ ሶስቱን ሃገራት በባቡር መስመር እና መንገድ ማስተሳሰር አስፈላጊ እንደሆነም ጠቁመዋል፡፡በሶስቱ ሃገራት ያለውን መልካም ግንኙነት የሚያውክ መረጃ ከማሰራጨት የብዙሃን መገናኛዎች እንዲቆጠቡ የመከሩት አምባሳደሩ በአሁኑ ወቅት በኢትዮዽያና ግብፅ መካከል ያለው የንግድ ልውውጥ አነስተኛ በመሆኑ ይህንን ለማሳደግ ቅድሚያ ተሰጥቶት ሊሰራ አንደሚገባ ጠቁመዋል፡፡በግብርና ፈንድ በሆስፒታሎች ግንባታ እና በኢንዱስትሪ ዞኖች በኢትዮዽያ መዋዕለ ነዋይ ለማፍሰስ ግብፅ ከፍተኛ ፍላጎት እንዳላት ነው አምባሳደር ሃፍነይ ሰኢድ ለአል-ምስሪ አልዮም የተናገሩት፡፡ 